মোশাররফ হোসেন খান : ছোটবেলায় আমার কবি হওয়ার শখ ও স্বপ্ন ছিলো। এ জন্য নিজেকে প্রস্তুত করেছি সেইভাবে। ছোটবেলা থেকেই আমার সাহিত্যবিষয়ক পড়াশোনা ও চারপাশ থেকে শিক্ষা গ্রহণের অদম্য স্পৃহা ছিলো। সমবয়সীদের চেয়ে বড়দের সাথে, জ্ঞানীগুণীদের সাথে শিক্ষকগণের সাথে উঠাবসা করতে ভালো লাগতো। তাঁদের সান্নিধ্য লাভের চেষ্টা করতাম। তাঁদের কথাবার্তা, শিক্ষামূলক গল্প, উপদেশ, নির্দেশ, আদেশ-নিষেধ এসবই মুগ্ধ হয়ে শুনতাম আর নিজের ভেতর নিজেকে তৈরি করতাম। দাদাজান ও আব্বাজানের সাহিত্য-সংস্কৃতিমূলক বইয়ের ভান্ডারটি ছিলো বিশাল। হরপ্রসাদশাস্ত্রী থেকে বঙ্কিম, মাইকেল, রবীন্দ্র, নজরুল, ফররুখসহ সেই বিশাল সংগ্রহশালার পাঠককীট ছিলাম আমি, যা বুঝতে পারতাম না সেটা আন্ডার লাইন করে রাখতাম। আব্বাজান বুঝিয়ে দিতেন। চতুর্থ শ্রেণীর গন্ডি পার হবার আগেই মাইকেল, বঙ্কিম, রবীন্দ্র, নজরুল, ফররুখ, জসীমউদ্দীনসহ অসংখ্য কবির লেখা ও জীবনী পাঠ করার সুযোগ ও সৌভাগ্য আমার হয়েছিল। শুনতে হয়তো একটু অবাক লাগবে যে, অতটুকু বয়সে আমি কিভাবে বঙ্কিম ও মাইকেল আত্মস্থ করতে পেরেছিলাম! এ একমাত্র আল্লাহর একান্ত মেহেরবানি ছাড়া সম্ভবই নয়। সাহিত্যের ছিলাম পাগল পাঠক। লেখালেখিটাও রপ্ত করেছিলাম ওই সময়ের আগেই। আব্বাজান ছিলেন আমার সেই সকল কাঁচাহাতের লেখার একনিষ্ঠ পাঠক ও দরদভরা সমালোচক। তিনি ভুলগুলো সংশোধন করে দিতেন। তবে বানান ভুল করলে ভর্ৎসনা করতেন। বাড়িতে ছিলো বহু বাংলা ও ইংরেজি অভিধান। ফলে বানান ভুল করা মানেই অভিধান থেকে বেখেয়াল থাকা। আব্বাজান এটা আদৌ সইতে পারতেন না। কারণ তাঁর বালিশের পাশে সবসময় ইংরেজি-বাংলা অভিধানসহ বাংলা, ইংরেজি ও সংস্কৃতির বিশাল বিশাল গ্রন্থ থাকতো। তিনি বৃদ্ধ বয়সে, যখন চোখে ভালো দেখতে পেতেন না তখনও ছোট ছোট নাতিদের বই পড়তেন। কবিতা ও গান লেখা ছিলো তাঁর স্বভাবগত শখ। বইপড়া ও লেখালেখিই মূলত আমার শখ ছিলো এখনও আছে সমানভাবে।